ХIайваназдасаги магIишаталдасаги рокьуде регIарай чIужу гуроанила гьей: росасухъ гIодунги лъугIун гьечIила жеги. Гьагав гьечIила хъахIабросулъев чини гIадинай Жамилатги тун, кIубай, хIалтIуца чIучIарал кверазул Муъминатихъе ине. Эбелалъ кин абулеб букIаниги, МахIмуд Бекьилъа къанагIат гурони ЦIатIанихъе вуссунев вукIинчIо. Гьесул гьеб пиша чIалгIун ГIумарицаги Написатицаги чанго нухалъ гьарана нижеда жалгун цадахъ рукIине, лъарагIалде – Нечаевкаялде рачIаян, боцIи гIезабизе санагIатаб бакIалде… Гьебго заманалда МахIмуд лъугьана кучIдул гьаризе, хатIги букIана жинцаго ургъараб, батIияв чиясда цIализе лъалареб. Гьев унареб бакIги, щолареб росуги сверухълъиялда букIинчIо. Щибаб росулъ цо-цо кIи-кIиниги кечI ахIулев чи камуларелъул, гьес жиндирго кучIдул рикьун рачунел рукIана гьезухъе ахIизе, санагIат рекъараб бакIалда жиндицагоги ахIулаан.